Region Nordjylland og Falck er blevet enige om at nedskalere for testkapaciteten med hurtigtest. Det sker, efter et stort fald i antallet af test. I Region Nordjylland fastholder man 86 ud af 87 teststeder i regionen. Et ud af de to teststeder med hurtigtest i Hobro lukker nemlig den 6. juli. Det skriver Region Nordjylland i en pressemeddelelse. På nogle teststeder vil der desuden være færre podere på arbejde, mens andre steder kun åbner hver anden dag fremover. - Det skal stadig være nemt for alle nordjyder at komme til et teststed. Det er stadig en vigtig forudsætning, at der bliver testet massivt for de borgere, som ikke er vaccinerede, siger kontorchef i Sundhedsplanlægning i Region Nordjylland, Jacob Bertramsen. Udover den ene lukning i Hobro, så bliver der ændringer seks steder, der fremover vil deles om at have åbent. Så når der er lukket i den ene by, er der åbent i den anden. Det gælder fra 6. juli de følgende steder: Arden og Mariager Øster Vrå og Vrå Tårs og Sindal For nylig blev der åbnet 15 nye teststeder, der alle har det til fælles, at de er placeret steder, hvor der færdes mange nordjyder og turister i sommerferieperioden. Disse fastholdes også, så der er testmuligheder, hvor der i forvejen færdes mange mennesker. - Massiv test af ikke-vaccinerede og folk, der ikke er immune, er stadig vigtigt. Vi ønsker ikke at se en opblussen hen over sommeren, og vi understøtter på den måde den nationale teststrategi, siger Jacob Bertramsen.

Referat:
Region Nordjylland fastholder åbning af 86 ud af regionens 87 teststeder. Til gengæld skaleres der lidt ned på hurtigtest. Det sker i samarbejde med Falck, som står for alle hurtigtest i Region Nordjylland.